विराटनगर (अस) । प्रदेश नं १ सरकारले पहिलो बहुप्राविधिक शिक्षालय सञ्चालनको प्रक्रिया अगाडि बढाएको छ । प्रदेश मन्त्रिपरिषद्को आइतवार साँझ बसेको बैठकले प्रदेश सरकार मातहतको बहुप्राविधिक शिक्षालय सञ्चालनका लागि आवश्यक विधेयक बनाउन सामाजिक विकास मन्त्रालयलाई सैद्धान्तिक सहमति दिएको छ । योसँगै मोरङको हात्तीमुडामा रहेको मनमोहन मेमोरियल पोलिटेक्निक (प्रदेशकै पहिलो बहुप्राविधिक शिक्षालय) सञ्चालनको बाटो खुलेको छ ।
मन्त्रालयले ६ महीनाभित्र आवश्यक कानून निर्माण गरी १ वर्षभित्र मनमोहन पोलिटेक्निकलाई बहुप्राविधिक शिक्षालय बनाउने योजनासहित आवश्यक गृहकार्य थालेको थियो । प्रदेश सरकारले बहुप्राविधिक शिक्षाको विकासका लागि मनमोहनलाई प्राविधिक विश्वविद्यालयको रूपमा सञ्चालनका लागि बजेटसमेत विनियोजन गरेको छ । मन्त्रालयका अनुसार यो चालू आर्थिक वर्षका लागि आवश्यक कार्यक्रम सञ्चालन गर्न मनमोहन पोलिटेक्निकलाई साढे २ करोड रुपैयाँ विनियोजित गरिएको छ ।
प्रदेशकै अब्बल प्राविधिक शिक्षालय बनाउने सरकारको योजनाअनुरूप अब मन्त्रालयले काम अगाडि बढाउने सामाजिक विकासमन्त्री जीवन घिमिरेले बताए । बहुप्राविधिक शिक्षालय सञ्चालनमा आएसँगै प्रदेश १ अन्तर्गत पर्ने १४ जिल्लाका लागि आवश्यक दक्ष जनशक्ति उत्पादन गरिने लक्ष्य राखिएको जानकारी उनले दिए । हाल सो पोलिटेक्निकमा डिप्लोमा इन इञ्जिनीयरिङअन्तर्गत सिभिल, मेकानिकल, इलेक्ट्रिकल र इलेक्ट्रोनिक्स विषयमा पढाइ भइरहेको छ । प्रदेश सरकार मातहतमा आएसँगै सो बहुप्राविधिक शिक्षलायमा कृषि, भेटेरिनरी, हेल्थ र इञ्जिनियरिङका कक्षा सञ्चालनको तयारी छ । मनमोहन मेमोरियल पोलिटेक्निकका प्राचार्य सुभाष श्री निरौलाले प्रदेश सरकारको योजनाअनुसार बहुप्राविधिक शिक्षालय सञ्चालनका लागि भौतिक पूर्वाधार पर्याप्त रहेको बताए ।